‘โออิชิ’จี้ไทยเบฟเพิ่มฟรีโฟลตหุ้นกก.ถูกลดบำเหน็จ
โออิชิทำหนังสือถึงไทยเบฟฯ กระทุ้งลดสัดส่วนถือหุ้น เพิ่มฟรีโฟลต ถึงเกณฑ์ตลาด 15% ผู้ถือหุ้นโหวตลดบำเหน็จกรรมการจากที่ขอ 50 ล้าน เหลือ 40 ล้าน
2 พ.ค. 2555

โออิชิทำหนังสือถึงไทยเบฟฯ กระทุ้งลดสัดส่วนถือหุ้น เพิ่มฟรีโฟลต ถึงเกณฑ์ตลาด 15% ผู้ถือหุ้นโหวตลดบำเหน็จกรรมการจากที่ขอ 50 ล้าน เหลือ 40 ล้าน
นายณรงค์ ศรีสอ้าน ประธานกรรมการ บริษัท โออิชิ (OISHI) เปิดเผยว่า คณะกรรมการบริษัท (บอร์ด) จะทำหนังสือถึงบริษัท ไทยเบฟเวอเรจ ซึ่งเป็นผู้ถือหุ้นใหญ่ในสัดส่วน 89.26% ให้พิจารณาลดสัดส่วนการถือหุ้นในโออิชิลงเพื่อเพิ่มจำนวนหุ้นในตลาด (ฟรีโฟลต) ให้ได้ตามเกณฑ์ที่ตลาดกำหนดไว้ที่ 15% และเป็นการเพิ่มจำนวนหุ้นหมุนเวียนในการซื้อขายด้วย นอกจากนี้บริษัทก็ศึกษาวิธีอื่นควบคู่ไปด้วย
นายแมทธิว กิจโอธาน กรรมการผู้จัดการ บริษัท โออิชิ กล่าวว่า บริษัทจะรุกตลาดต่างประเทศมากขึ้น โดยอาศัยช่องทางจำหน่ายของไทยเบฟ โดยเบื้องต้นจะเริ่มนำเครื่องดื่มชาเขียวออกจำหน่าย และตั้งเป้าว่าภายใน 3 ปี จะมีรายได้จากต่างประเทศ 3,000-4,000 ล้านบาทต่อปี เพิ่มขึ้นจากที่มีอยู่เพียง 120 ล้านบาท
“เราสนใจตลาดสหรัฐอเมริกา ยุโรป เอเชียตะวันออกเฉียงใต้ และศึกษาแผนขยายสาขาร้านอาหารในต่างประเทศด้วย” 
ในการประชุมผู้ถือหุ้น ทางบริษัท ไทยเบฟ ยังได้เสนอให้ปรับลดเงินบำเหน็จกรรมการโออิชิเหลือ 40 ล้านบาท จากที่บอร์ดโออิชิเสนอเข้ามาที่ 50 ล้านบาท โดยให้เหตุผลว่ากำไรสุทธิปี 2554 ลดลง 18% ดังนั้นจึงควรลดบำเหน็จกรรมการลงในสัดส่วนที่ใกล้เคียงกัน หรือลดลง 20% ซึ่งผู้ถือหุ้นก็ได้อนุมัติ